Covid-19-krisis ruk Eskom se sakDie Lethabo-kragsentrale, noordoos van Sasolburg. (Argieffoto: Google Maps) Eskom en Transnet se vermoë om ŉ inkomste te verdien gaan geweldig aan bande gelê word deur die ekonomiese gevolge van die Covid-19-gesondheidskrisis, het die adjunkminister van openbare ondernemings, Phumulo Masualle, Woensdag gesê. Masualle het aan die portefeuljekomitee oor openbare ondernemings gesê die sukkelende kragvoorsiener se situasie word vererger deur die afsonderingstydperk wat gelei het tot die grootskaalse sluiting van maatskappye asook huishoudings en munisipaliteite se onvermoë om vir krag te betaal. “Die opskort van ekonomiese aktiwiteite beteken ŉ nuwe uitdaging vir Eskom,” het hy gesê. Masualle sê Eskom kon minstens die tyd gebruik om instandhoudingswerk tydens die afsonderingstydperk te doen, wat beteken hy gaan ŉ groter kapasiteit hê wanneer die ekonomie weer heropen. Volgens Masualle gaan die krisis alle staatsbeheerde ondernemings raak, asook die regering se pogings om dié ondernemings in lewensvatbare, selfstandige ondernemings te verander. Transnet is veral ŉ bron van kommer. Die sluit van hawens en die handelsbeperking beteken minder vrag kom die land binne en Transnet se toekoms hang nou af van hoe die heropening van die ekonomie hanteer word. Hy sê Tito Mboweni, minister van finansies, se hersiene begroting wat binnekort voorgelê word, gaan meer lig werp op die departement se strategie oor die toekoms van staatsbeheerde ondernemings. Die bestaande meesterplan en begrotingstoewysings is verlede jaar al afgehandel en het nie die wêreldwye gesondheidskrisis in berekening gebring nie.